Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 14. melléklet a 31/2010. (V. 13.) EüM rendelethez
Paragraph Index: 616

4. Arthritis psoriatica kezelése Mivel az esetek egy részében a psoriasis és az ízületi tünetek együtt változhatnak, az alapbetegség, a psoriasis kezelése alapvető, elsősorban a bőrgyógyász feladata. Ma arthritis psoriaticában is a methotrexat az első választás, ebben a betegségben még a leflunomid (LEF), cyklosporin (CsA) és szulfaszalazin (SSZ) is alkalmazható. (A törzskönyvi indikációra különös figyelmet kell fordítani.) A terápia további alkalmazásának eldöntése céljából a terápia hatásosságát rendszeresen ellenőrizni kell. A betegség jellegéből kifolyólag az érintettségtől függően a reumatológiában alkalmazott score-ok (axiális érintettség esetén BASDAI, perifériás érintettség esetén DAS 28) használhatóak a betegség súlyosságának megállapításához. Bőr érintettség esetén a PASI score felvétele elengedhetetlen, mely elsősorban bőrgyógyászati kompetencia. 4.1. Az arthritis psoriatica biológiai kezelése (indukciós kezelés súlyos, aktív arthritis psoriaticában) 4.1.1. Axiális érintettség esetén a kezelés előtt a következőket kell rögzíteni: 4.1.1.1. A BASDAI index összetevőit kétszer kell megmérni a kezelés előtt, legalább egyhónapos időközzel. 4.1.1.2. A biológiai terápia indításakor az ASAS remissziós kritériumok leméréshez rögzíteni szükséges: BASDAI index összetevőin kívül a BASFI index összetevőit, 0-100 mm-es vizuális analóg skálán (VAS) a beteg véleményét állapotáról, valamint a beteg által jelzett gerincfájdalom (megelőző 2 nap) mértékét. 4.1.2. Axiális érintettség esetén biológiai terápia indokolt, amennyiben 4.1.2.1. Bath Ankylosing Spondylitis Disease Activity Index (BASDAI) nagyobb, mint 40 és 4.1.2.2. 0-tól 10 cm-ig gerincfájdalom vizuális analóg skálán (VAS) legalább 4 cm és 4.1.2.3. konvencionális, legalább 3 hónapig tartó, legalább 2 nonszteroid (NSAID) gyulladáscsökkentő terápia maximális vagy tolerálható dózisban történő alkalmazás ellenére a betegség aktivitásában megfelelő terápiás válasz nem volt elérhető. 4.1.3. Perifériás érintettség esetén a kezelés előtt a DAS 28 index összetevőit kétszer kell megmérni, legalább egyhónapos időközzel. A biológiai terápia indításakor a lemért paramétereket rögzíteni szükséges. 4.1.4. Perifériás érintettség esetén biológiai terápia indokolt, amennyiben a DAS 28 nagyobb, mint 5,1 és legalább 3 hónapig tartó 2 konvencionális standard DMARD vagy legalább 3 hónapig tartó DMARD kombinációs terápia ellenére megfelelő javulás, aktivitáscsökkenés nem volt regisztrálható. 4.1.5. Súlyos bőrérintettség esetén a PASI index összetevőit kétszer kell megmérni a kezelés előtt, legalább egyhónapos időközzel. A biológiai terápia indításakor a lemért paramétereket rögzíteni szükséges. 4.1.6. Súlyos bőrérintettség esetén biológiai terápia indokolt, amennyiben a PASI nagyobb, mint 15 és legalább 3 hónapig tartó 2 konvencionális standard DMARD vagy legalább 3 hónapig tartó DMARD kombinációs terápia ellenére megfelelő javulás, aktivitáscsökkenés nem volt regisztrálható. 4.2. Az anti-TNF-α indukciós kezelés hatékonyságának ellenőrzése arthritis psoriatica kezelésében 4.2.1. Axiális érintettség A kezelés 14. hetében meg kell határozni a BASDAI index összetevőit. Amennyiben a kiindulási értékhez képest legalább 50%-kal vagy 20 mm-rel nem javult az index átlaga, a biológiai terápia nem folytatható. A kezelés 14. hetében meg kell határozni, hogy a beteg elérte-e az ASAS 50%-os javulás mértékét, illetve az ASAS remisszió (az ASAS 50% meghatározásánál használt négy paraméter mindegyike 20 alatt van) kritérium esetleges elérését. 4.2.2. Az ASAS 50%-os javulásának értékelése 4.2.2.1. Legalább 50%-os relatív javulás vagy 20 mm abszolút értékű javulás a 0-100 mm-es vizuális analóg skálán (VAS) az alábbi négy vizsgált paraméter közül legalább háromban: 4.2.2.1.1. a beteg véleménye az állapotáról, 4.2.2.1.2 a beteg által jelzett gerincfájdalom (az elmúlt két napra vonatkoztatva), 4.2.2.1.3. funkcionális állapot (a BASFI index átlaga), 4.2.2.1.4. gyulladás (a BASDAI index 5. és 6. kérdésére adott válasz átlaga). 4.2.2.2. Megjegyzés: amennyiben csak három paraméter javult, a negyedik paraméter nem rosszabbodhat 19%- nál nagyobb relatív vagy 19 mm abszolút értékben. 4.2.3. Perifériás érintettség 4.2.3.1. A terápia hatásosságának értékelésére szintén a gyulladásos aktivitás objektív és nemzetközileg elfogadott mértékeként a DAS 28 rendszer alkalmazása javasolt. A válaszkészség mértékét az EULAR javulási kritériumai szerint kell meghatározni. A gyulladásos aktivitás értékelése és a mellékhatások regisztrálása háromhavonta szükséges. 4.2.3.2. Elsődleges hatástalanság: ha a TNF-α gátlás során a javulás a kezelés 6. hónapjában kisebb, mint 0,6 DAS 28 pont és az aktivitás 5,1 pont felett marad. 4.2.3.3. Másodlagos, „szerzett” rezisztencia: ha a kezelés során bármely ellenőrzés alkalmával a javulás „nem kielégítő” mértékűnek bizonyul, azaz 0,6 és 1,2 DAS 28 pont közötti, és az aktivitás 3,2 pont felett marad. 4.2.4. Súlyos bőrérintettség 4.2.4.1. A terápia hatásosságának értékelésére szintén a gyulladásos aktivitás objektív és nemzetközileg elfogadott mértékeként a PASI alkalmazása javasolt. 4.2.4.2. Nem megfelelő terápiás válaszról beszélünk akkor, ha a 12. hétre nem következik be PASI<15 vagy a PASI érték 50%-os javulása, illetve DLQI 5 pontos, vagy annál nagyobb mérvű csökkenése.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes